Alueiden komitean lausunto aiheesta "Maataloustuotteiden ja elintarvikkeiden maantieteellisten merkintöjen ja alkuperänimitysten suoja"

(2002/C 107/07)

ALUEIDEN KOMITEA, joka

ottaa huomioon työvaliokuntansa 13. helmikuuta 2001 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia lausunto aiheesta "Maataloustuotteiden ja elintarvikkeiden maantieteellisten merkintöjen ja alkuperänimitysten suoja" ja antaa lausunnon valmistelu valiokunta 2:n "maatalous, maaseudun kehittäminen, kalatalous" tehtäväksi,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92(1),

ottaa huomioon maataloustuotteiden ja elintarvikkeiden erityisluonnetta koskevista todistuksista 14 päivänä heinäkuuta 1992 annetun neuvoston asetuksen (ETY) N:o 2082/92(2),

ottaa huomioon ehdotuksen neuvoston asetukseksi (EY) maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92 muuttamisesta muun muassa siten, että se mukautetaan WTO:n sopimuksiin, (Tämän kohdan sisällyttäminen asiakirjaan riippuu siitä, toimitetaanko komission ehdotus komitealle ajoissa),

ottaa huomioon valiokunta 2:n lokakuun 9. päivänä 2001 hyväksymän lausuntoluonnoksen "Maataloustuotteiden ja elintarvikkeiden maantieteellisten merkintöjen ja alkuperänimitysten suoja" (CdR 58/2001 rev. 2), jonka esittelijöinä olivat Pedro Sanz Alonso, La Riojan autonomisen alueen hallituksen puheenjohtaja, E, PPE ja Wolfgang Rumpf, Rheinland-Pfalzin ent. Eurooppa-asiain valtiosihteeri, D, ELDR,

ottaa huomioon luonnoksen perustamissopimuksen liitteessä I mainittujen maataloustuotteiden mainostamiseen tarkoitettuja valtiontukia koskeviksi yhteisön suuntaviivoiksi, sekä

katsoo, että

- neuvoston asetus (EY) N:o 2081/92 on käyttökelpoinen väline kehittää yhteistä maatalouspolitiikkaa etenkin epäsuotuisilla alueilla; asetuksen täytäntöönpanon ansiosta viljelijöiden tulotaso nousee ja väestö pysyy maaseudulla,

- Maailman kauppajärjestön WTO:n sopimusten noudattaminen edellyttää, että Euroopan unioni ja kaikki ne jäsenvaltiot, jotka hyväksyvät WTO:n, mukauttavat omat sääntönsä siten, että kyseisiä sopimuksia voidaan noudattaa,

- epäsuotuisilla alueilla tuotanto- ja markkinointirakenteen muodostavat pientilalliset, jotka myyvät tuotteitaan oman alueensa tai jäsenvaltionsa markkinoilla ja toteuttavat asetuksessa (ETY) N:o 2081/92 asetettuja tavoitteita eli kehittävät muun muassa pieniä ja keskisuuria yrityksiä,

- on lujitettava kyseisten alueiden taloutta, jolla on monenlaisia vaikutuksia ympäristöön, alueen rakenteeseen ja kuluttajiin, ja samalla on tuettava pieniä ja keskisuuria yrityksiä, jotka toteuttavat kyseisiä tavoitteita, myivätpä ne sitten tuotteitaan alueen tai jäsenvaltion markkinoilla,

- asetuksessa (ETY) N:o 2081/92, jolla korvataan alkuperänimityksiä ja maantieteellisiä merkintöjä koskevat jäsenvaltioiden järjestelmät, suojatun maantieteellisen merkinnän tai suojatun alkuperänimityksen rekisteröintimahdollisuus rajoitetaan 5 artiklan nojalla koskemaan saman tuotteen valmistajista tai jalostajista koostuvaa ryhmittymää; asetusta ehdotetaan muutettavaksi siten, että kyseisen asetuksen 2 artiklan 2 kohdan a tai b alakohdan mukaisia tuotteita koskevan rekisteröintipyynnön voi jättää muista ryhmittymistä ja/tai eri maataloustuotteiden tai elintarvikkeiden valmistajista tai jalostajista koostuva ryhmittymä,

- epäsuotuisilla alueilla, joiden kehitystä on tuettava asetuksen (ETY) N:o 2081/92 mukaisesti, on sellaisia toimijoita, joiden tuotanto on vähäistä ja joiden on hyvin vaikea selviytyä puheena olevan asetuksen täytäntöönpanon aiheuttamista kustannuksista,

- toimijoille on annettava välineitä ja taloudellisia keinoja, joiden avulla ne pystyvät hankkimaan tuotteilleen lisäarvoa ja varmistamaan, että kuluttajat suojataan väärinkäytöksiltä; asetuksella (ETY) N:o 2081/92 eri maataloustuotteiden tai elintarvikkeiden parissa työskenteleville toimijoille on annettava mahdollisuus liittyä yhdeksi ryhmittymäksi, mikä supistaisi kustannuksia ja helpottaisi tuotteiden markkinointia,

- asetuksissa (ETY) N:o 2081/92 ja 2082/92 mainittujen tuotteiden ohella tulee ottaa huomioon myös näiden asetusten vaikutuksen ulkopuolelle jäävät tuotteet, jotka ovat yhtä merkittäviä maaseudun kehittämiselle ja pientilallisten tulotason kohentamiselle,

Nämäkin tuotteet tarvitsevat markkinointitukea, kunhan niiden tuotannossa, käsittelyssä, jalostuksessa ja markkinoinnissa noudatetaan Euroopan yhteisöjen tuomioistuimen oikeuskäytäntöä ja yhteisön säännöstöä,

Tällaiset tuotteet kaupataan tunnetusti tuotantoalueillaan. Siksi täytyy varmistaa, että myös näitä tuotteita voidaan tarvittaessa mainostaa julkisen tuen turvin. Vain siten pienviljelijät voivat tehdä tuotteitaan tunnetuksi,

hyväksyi 14. ja 15. marraskuuta 2001 pitämässään 41. täysistunnossa (marraskuun 14. päivän kokouksessa) seuraavan lausunnon.

Suositukset

Alueiden komitea

1. kehottaa Euroopan komissiota ottamaan edellä esitetyn huomioon ja tarkistamaan neuvoston asetukset (ETY) N:o 2081/92 ja 2082/92 sekä sisällyttämään tarvittaessa ehdotukseen neuvoston asetukseksi (EY) maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92 muuttamisesta tässä lausunnossa annetut suositukset.

2. katsoo, että ehdotukseen asetuksen (ETY) N:o 2081/92 muuttamisesta on sisällytettävä mahdollisuus, jonka ansiosta joko tuottaja- ja/tai jalostajaryhmittymät tai yksittäiset tuottajat ja/tai jalostajat voivat muodostaa ryhmittymän, vaikka ne/he tuottaisivat ja jalostaisivat useita asetuksissa (ETY) N:o 2081/92 ja 2082/92 tarkoitettuja maataloustuotteita ja elintarvikkeita.

3. ehdottaa, että komissio loisi mahdollisuuden käyttää asetuksen (ETY) N:o 2081/92 2 artiklan 2 kohdan a tai b alakohdassa tarkoitettujen, tietyssä jäsenvaltiossa ja/tai tietyllä alueella tuotettujen erilaisten, mutta aina toistuvasti korkeat laatuvaatimukset täyttävien maataloustuotteiden tai elintarvikkeiden markkinoinnissa myös alkuperästä viestivää tavaramerkkiä.

4. kehottaa sisällyttämään asetukseen mahdollisuuden rekisteröidä edellä mainitun kaltainen maantieteellinen merkintä ja suojata se asetuksen (ETY) N:o 2081/92 13 ja 14 artiklan mukaisesti.

5. kehottaa komissiota poistamaan perustamissopimuksen liitteessä I mainittujen maataloustuotteiden mainostamiseen tarkoitettuja valtiontukia koskevien yhteisön suuntaviivojen kohdan 4.1 alakohdan 38 periaatteellisen kiellon, joka koskee kaikille sellaisille maataloustuotteille omalla alueella tai omassa jäsenvaltiossa annettavaa mainostukea, joiden tuotannossa noudatetaan yhteisön määräyksiä ja Euroopan yhteisöjen oikeuskäytäntöä.

6. katsoo, että maataloustuotteiden ja elintarvikkeiden maantieteellisten merkintöjen ja alkuperänimitysten tunnustamisen valmistelusta johtuviin menoihin on aiheellista varata rahoitus maaseudun kehittämisohjelmista varsinkin alueilla, jotka kuuluvat koheesiopolitiikan piiriin.

Bryssel 14. marraskuuta 2001.

Alueiden komitean

puheenjohtaja

Jos Chabert

(1) EYVL L 208, 24.7.1992, s. 1.

(2) EYVL L 208, 24.7.1992, s. 9.